**Гөлнара Исәнәй кызы ӘСМӘНОВА,**

*Мөслим районы Мөслим урта мәктәбенең I квалификация категорияле башлангыч сыйныфлар укытучысы*

**Тема:** Табигатькә сәяхәт.

**Максат:**

* туган җир табигате белән таныштыруны дәвам итү;
* җирлектә үскән үсемлекләрне таный, исемнәрен татарча һәм русча әйтә алуларына ирешү;
* табигать кочагында үз-үзеңне дөрес тоту кирәклеген төшендерү;
* табигатькә мәхәббәт, үсемлекләргә, төрле җан ияләренә сакчыл караш тәрбияләү.

**Көтелгән нәтиҗәләр:**

* шәхси (шәхескә бәйле) УУГ: туган җиреңә, туган телеңә карата уңай мөнәсәбәт, телләр белүнең әһәмиятенә басым ясау;
* танып белү УУГ: проблемалы ситуация аша кирәкле ысулны аерып алу;
* коммуникатив УУГ: сөйләм этикеты нормаларын үтәү, башкаларның сөйләмен тыңлый һәм аңлый белү;
* регулятив УУГ: укытучы ярдәмендә эшнең дөреслеген тикшерү, уңышсызлыкларның сәбәбен аңлый һәм ул ситуациядән чыгу юлларын таба белү.

**Җиһазлар:** кәгазьдән киселгән яшел яфраклар, 2 агач макеты, клей, гербарийлар, кош рәсемнәре белән ике конверт, урман чикләвеге, презентация.

**Дәрес барышы**

**I. Мотивлаштыру-ориентлаштыру.**

**1. Дәресне оештыру.**

**Укытучы**. – Исәнмесез, балалар! Кәефләрегез ничек? Барыгыз да уңайлы итеп утырдыгызмы?

**2. Актуальлаштерү.**

**Укытучы.** Балалар, без бүген сезнең белән матур табигатебезгә сәяхәткә чыгарбыз. Сәяхәтебез гади генә булмаячак, анда кызыклы сорулар, биремнәр, уеннар да булачак. Сез ике төркемгә бүленеп утырдыгыз, биремнәрне группада эшләп, җавап бирерсез. Ә һәр дөрес җавап өчен берешәр яфрак биреләчәк, җыелган яфракларны азактан өстәлегездә яткан агач макетына беркетерсез. Кайсы төркемнең агачы күп яфраклы була, шул җиңүче булыр. Сәяхәтебезне башлар алдыннан төркемдә эшләү кагыйдәләрен искә төшереп үтик. *(Балалар кагыйдәләрне сөйлиләр.)*

– Дөрес, балалар! Бары тик дус булып, аралашып эшләгәндә генә зур җиңүләр яулап була.

**3. Уку мәсьәләсен кую.**

– Сез әзерме, балалар? Без еш кына табигать почмагына ял итәргә чыгабыз, туган җиребез буенча йөрибез, ләкин һәрвакытта да аның матурлыгын күреп бетермибез. Шуңа күрә, без бүген сезнең белән табигать кочагына сәяхәткә чыгарбыз, белемнәребезне ныгытырбыз, яңа дуслар табарбыз.

**II. Уку мәсьәләсен өлешләп чишү этабы.**

– Беренче бирем: командага исем бирү һәм командирны сайлау. Шулай ук ни өчен шундый исем сайлавыгызны әйтергә кирәк булыр. *(Балалар әзерләнә.)* Әйдәгез, танышуны башлыйбыз. *(Төркемнәрнең үзләре белән таныштырулары.)*

– Афәрин, бик матур булган! Һәр командага берәр яфрак.

Икенче бирем: хәзер игътибар белән тактадагы слайдка карагыз, шушы серле гүзәллекне сез матур сүзләр белән тасвирларга тиеш буласыз. Өстәлдәге кәгазьләргә язсагыз да була, бер-берегез белән фикер алышыгыз. Кайсы команда әзер, шул беренче чыгыш ясар.

*1 Слайд: табигать күренешләре.*

*(Төркемнәр әзерләнгән арада тактада табигать күренеше күренә һәм матур музыка яңгырый.)*

**Укытучы.** Әйдәгез, чыгышларны тыңлыйбыз.

– Бик матур чыгышлар булды. *(Командаларга яфрак бирелә.)*

- Балалар, әйдәгез хәзер күз алдына китерик әле. Чәчәкләрне күзли-күзли, умарта кортларының безелдәвен тыңлый-тыңлый тау итәгенә килеп җиттек, якында гына урман. Туктап ял итәсе урыныбыз матур җиргә урнашкан. Балалар, сезгә кырда үсә торган үләннәрнең гербарийларын таратам, сез аларның татарча һәм русча исемнәрен язарга тиеш буласыз. Шулай ук арасыннан бер дару үләнен табып, аның файдалы үзлекләрен атарга кирәк. Ә башка команда өстәмәләр, төзәтмәләр кертеп, үзләренең командасына балл эшли ала. Язып әзерләнсәгез дә була, бер-берегезнең киңәшләшә аласыз, уртак фикергә килеп, чыгыш ясарга әзерләнегез. Уңышлар сезгә!

*(Һәр командага гербарийлар таратыла, балалар әзерләнә.)*

– Кайсы команда башларга тели? Рәхим итегез.

– Булдырдыгыз, тагын бер очко сезгә. Ә хәзер барыбыз да җайлап утырабыз, тыңлагыз әле, бу нәрсәләр тавышы? *(Чикерткәләр тавышы яңгырый.)*

– Әйе, дөрес, чикерткәләр тавышы. Игътибар белән тыңлап карагыз әле: нинди кошларның тавышларын ишетәсез? Ә ни өчен көндез кошларның тавышы сирәк ишетелә? Уйлап карагыз әле. Җавап бирергә әзерләнегез. *(Балаларның җавабы тыңлана.)*

– Әйе, көндез алар нәниләрен ашаталар. Хәзер кая карама – кырда, урманда, болында – бәләкәчләр белән тулы кош оялары. Шулай итеп, сезгә алдагы бирем – һәр команда 3 минут эчендә кошларга кагылышлы кагыйдәләрне яза, командир шуларны укый. Кайсы команда күбрәк кагыйдә яза, шуңа балл бирелә. *(Командалар әзерләнә.)*

* Вакыт үтте, кайсы команда чыгыш ясарга тели? Рәхим итегез.

– Афәрин! Бик дөрес, бу кагыйдәләрне барыбыз да үтик, шулай ук танышларыгызның, дусларыгызның да исләренә төшерерсез.

– Укучылар, тыңлагыз әле! *(Кошлар тавышы ишетелә.)*

– Балалар, ә сез нинди кошларның тавышын ишеттегез? Кайсы команда җавап бирә?

– Яхшы, дөрес. Сезне алдагы бирем белән таныштырам – мин сезгә конвертлар бирәм, сайлап аласыз, эчендә өчәр кош рәсеме булыр, шул кошларның исемен әйтәсез, шулай ук тәрҗемәсен дә, кошларның берсен сайлап алып, аның турында нәрсә беләсез, шуны сөйләргә кирәк булачак, чыгышларны тыңлагач, икенче команда өстәмәләр кертеп, үзләренә балл ала ала.

Конвертларны командирлар сайлап ала, группа белән эшкә керешәбез. *(Балалар әзерләнәләр.)*

– Кайсы команда әзер, шул башлый. *(Командалар чыгышы тыңланыла.)*

– Чыгышлар бик кызыклы булды, молодцы! *(Яфраклар бирелә.)*

– Укучылар, ял иткән арада, әйдәгез, уеннар уйнап алыйк. Һәр команда табигатькә чыккач, уйнала торган уеннарны искә төшерә, һәм бергәләп уйнарбыз. Уенның исемен әйтергә һәм кагыйдәсе белән таныштырырга кирәк булачак. *(Командалар әзерләнә.)*

– Беренче командага сүз бирәбез, бергәләп уйныйбыз. *(Уен уйнау.)*

– Бик кызыклы уен булды, молодцы! Сүзне икенче командага бирәбез. *(Уен уйнау.)*

– Сезнең команданың да уены бик ошады, рәхмәт барыгызга да. Һәр командага яфрак бирәбез.

– Без сезнең белән бик күңелле һәм файдалы ял иттек, ә хәзер юлыбызны дәвам итәбез. Тактага карагыз әле, без кайда барып җиттек? *(Балаларның җавапларын тыңлау.)* Дөрес, урманга.

Безнең яраткан урманыбыз үзенең саф һавасы белән каршы ала. Белгәнегезчә, безнең җирлегебездә катнаш урманнар үсә, ягъни монда төрле агачлар үсә. Алдагы бирем ике командага да бер үк – слайдта агач рәсемнәре булачак, сез аларның татарча һәм русча исемнәрен язарга тиеш. Һәр агач рәсеменэ 30 секунд вакыт бирелә. Яңадан дөреслекне тикшерербез. Һәр дөрес җавапка бер балл.

Башладык, игътибар белән карагыз, ашыкмагыз. (Каен – берёза, нарат – сосна, карама – лиственница, чаган – клён, юкә – липа, имән – дуб, усак – осина, чыршы – ель).

– Ә хәзер, дөреслекне слайд буенча тикшерәбез һәм баллар алабыз.

– Яхшы, менә никадәр агач исемнәрен беләсез, ә белмәгәннәрен исегездә калдыргансыздыр, дип уйлыйм. Чөнки, киләчәктә ул сезгә кирәк булачак.

– Балалар, безгә урманда яшәүче тиен конверт калдырып киткән, әйдәгез, ачып карыйк, нәрсә язылган икән анда? *(Укытучы конвертны ача һәм укый.)*

«Хөрмәтле балалар, мин сезне урманга килеп кергәннән бирле күзәтеп киләм. Сез мина бик ошадыгыз, бик акыллы һәм тәртипле балалар икәнсез. Минем дә сезнең белемегезне сынап карыйсы килде. Бирем шундый: урман турында мәкальләрне дөрес итеп төзергә кирәк. Эшне башкарып чыга алсагыз, минем сезгә күчтәнәчем дә бар.»

**1 конверт**

Бер агачтан унау үскән, ун агачтан урман үскән.

Кәкре агачсыз урман булмас.

Урман авызы тар булыр.

Урман артындагы күренә, борын астындагы күренми.

**2 конверт**

Урман бүресез, тау куянсыз булмас.

Урман – колак, кыр – күз.

Урманга кергәнче чыгар юлыңны кара.

Урманга утын ташылмый, коега су салынмый.

**Укытучы.** Балалар, әйдәгез әле, тикшереп чыгыйк, мәкальләрне дөрес төзедегезме? Чөнки безне алда тиеннен күчтәнәче көтә. Һәр командадан берешәр кеше укысын. *(Командалар чыгышы.)*

– Молодцы, булдыргансыз! Сезгә яфраклар. Хәзер тиеннең күчтәнәченә дә чират җитте. Ә нәрсә әзерләде икән ул безгә? Балалар, уйлап карагыз әле! *(Балаларның җавабы.)*

– Дөрес, чикләвек. Ә ни өчен чикләвек дип уйлыйсыз? Менә тиен дустыбыз сезгә никадәр күчтәнәч әзерләп куйган. *(Кечкенә капчыкта урман чикләвекләре.)* Аңа бик зур рәхмәт әйтик, икенче тапкыр урманга килгәндә, без дә аңа күчтәнәч алып килербез, шулай бит, балалар? Һәр кешегә үзе туган яклар матур да, кадерле дә, якын да. Туган ягыбызның табигате матур булсын, җырларда җырланганча гөрләп торсын өчен, табигатьне якын дус итәргә, аңа һәрвакыт ярдәм кулы сузарга кирәк.

**III. Рефлексия.**

– Балалар, менә безнең инде кайтыр вакыт та җитте. Урман җәнлекләренә, үсемлекләргә рәхмәт әйтик һәм саубуллашыйк, дусларым.

– Сау бул, истә калырдай күңелле, ямьле көн! Сау бул безне каршы алучы һәм озатучы дустыбыз, табигать! Киләсе очрашуларга кадәр!

– Менә, сыйныфыбызга кайтып та җиттек. Табигатькә сәяхәт сезгә ошадымы, балалар?

 **1. Бәяләү**

– Ә хәзер, өстәлдә яткан агач макетларын тактага беркетәбез һәм һәр команда үзләренең яфракларын агачыгызга ябыштыра. *(Балалар агачка яфраклар беркетәләр.)*

– Балалар, карагыз әле, агачлар шундый матур булдылар, яфраклары күп, шаулап тора. Шулай булгач, безнең ике команда да бик тырышып эшләгән, бүгенге сәяхәтебездә дуслык җиңде! Сез ризамы, балалар? Молодцы барыгыз да! Ә хәзер сәяхәтебезне бергәләп З.Ярмәкинең «Ак каен» дигән җыры белән тәмамлыйк.

Яфраклары яшел ак каенның хәтфә җәйгән кебек һәр ягы.

Әйлән-бәйлән уйный яшь балалар, гөрләп тора һәр көн тау ягы.

Әйлән-бәйлән уйный яшь балалар, гөрләп тора һәр көн тау ягы.

Яшь балалар, бигрәк матур кызлар, ак каенны сөеп мактыйлар.

Яз башында алар һәр ел саен ак каенда бәйрәм ясыйлар.

Яз башында алар һәр ел саен ак каенда бәйрәм ясыйлар.

Ап-ак каен инде бик карт каен, бизәлә ул язлар килгәнлдә.

Яшел яфрак яра һәр ел саен кояш җылы нурын сипкәндә.

Яшел яфрак яра һәр ел саен кояш җылы нурын сипкәндә, кояш җылы нурын сипкәндә.